Az új géphez az Air Force egy új, saját tervezésű gépfestést alkalmazott vörös és arany színben, Amerika teljes nevének nagybetűs feliratozásával. Kennedynek azonban a festés túlságosan is fejedelminek tűnt, és ezért Jacqueline Kennedy ajánlására a francia-amerikai Raymond Loewy iparművészt kérte fel az új VC–137B kidekorálásához. Loewy az elnökkel folytatott beszélgetését követően először is az amerikai nemzeti archívumban megtekintette a függetlenségi nyilatkozatot, amelyben az ország nevét egy levegős, nagybetűs betűtípussal, Caslonnal szedték. A gép alját meghagyta csillogó alumínium-színűre, és két kék árnyalatot használt: egy pasztellkéket a korábbi köztársaság és elnökség jelképéül, valamint egy mélyebb, modernebb világoskéket a jelen és a jövő szimbolizására. A gép orrának mindkét oldalára kikerült az elnöki címer, a gép farkára az amerikai zászló, a törzs mindkét oldalára pedig a nagybetűs "United States of America". Lowey munkáját az elnök és a sajtó egyaránt nagyra méltatta, és a tervezetet az 1990-ben bevezetett VC–25-re is átvitték.